Aanvallers doen hulle as polisie voor, beroof VS-egpaar | Netwerk24
Deur André Damons 28 Januarie 2020 20:26
Drie mans het omstreeks 17:30 by Christo Richter se plaas Slangfontein opgedaag en gesê hulle is van die veediefstaleenheid se provinsiale kantoor wat inligting opvolg oor 'n voorval.
Hoewel die mans nie uniforms gedra of polisie-identiteitskaarte aan die egpaar gewys het nie, het die Richters geglo hulle is van die polisie.
Twee van die mans is saam met Richter die huis in terwyl die derde buite by die voertuig gewag het.
Willie Lombard, Vrystaat Landbou (VL) se veiligheidsverteenwoordiger in die gebied, sê die mans is saam met Richter na sy kantoor en sy vrou, Annelie, het vir hulle koeldrank gegee.
Die mans het kort daarna vuurwapens uitgehaal en die Richters gedreig. Die egpaar se hande is met draad vasgebind en hul gesigte met kleefband toegeplak, sê Lombard.
"Hulle het gelukkig nie seergekry nie. Ek het vanoggend (Dinsdagoggend) met hulle gepraat. Dit is maar 'n bietjie emosioneel vir hulle en hulle is geskok, maar hulle is orraait.
"Hulle kon dood gewees het. Ons is dankbaar hulle is oukei," sê Lombard.
Volgens inligting van 'n veiligheidsgroep het die aanvallers wit handskoene soos forensiese ondersoekers gedra en ook foto's van die egpaar geneem.
Hulle het ook die egpaar hul honde laat toesluit omdat hulle bang is vir honde.
Die rowers het met die egpaar se selfone, 'n .22-geweer, 'n .38-rewolwer en kontant gevlug.
Die egpaar kon hulle bevry en hulp ontbied.
Die aanval kom net meer as 'n maand nadat ses mans die Pienaar-egpaar, Gert (81) en Joey (75), op hul plaas by Dewetsdorp aangeval het.
Dié rowers het die kluissleutel en geld geëis en het later met twee handwapens en 'n kleinkalibergeweer, beursie en selfoon gevlug.
Lombard sê hulle is bekommerd oor die aanvalle en die hele gemeenskap voel gegrief daaroor.
Brig. Motantsi Makhele, provinsiale polisiewoordvoerder, sê 'n saak van huisbraak word ondersoek en niemand is nog in hegtenis geneem nie.
* Enigeen met inligting wat die polisie in hul ondersoek kan help, word gevra om die Dewetsdorp-polisiekantoor te bel by 051 541 5400 of die speurtak by 082 467 6362.